31995D0307
L 185/58
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 юли 1995 година
за определяне на образеца на здравен сертификат за търговия със сперма от еднокопитни животни
(текст от значение за ЕИП)
(95/307/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), последно изменена с Решение 95/176/ЕО на Комисията (2), и по-специално член 11, параграф 2 от нея,
като има предвид, че условията за търговия със сперма от еднокопитни животни са определени в Директива 92/65/ЕИО на Съвета; като има предвид, следователно, че образецът на здравен сертификат за търговия с прясна, охладена или замразена сперма от еднокопитни животни трябва да бъде установен в съответствие с изискванията на тази директива;
като има предвид, че някои инфекциозни заболявания при еднокопитните животни се предават чрез спермата; като има предвид, че следователно за идентифициране на такива заболявания са необходими специфични здравни изследвания на животните, които трябва да се извършват съгласно специални програми за тестване, отразяващи движението на жребците-донори преди и по време на периода на събиране на сперма;
като има предвид, че Решение 95/176/ЕО за изменение на приложенията към Директива 92/65/ЕИО по отношение на сперма, яйцеклетки и ембриони от еднокопитни животни се прилага от 1 октомври 1995 г.; като има предвид, че следователно ветеринарното сертифициране за търговия със сперма от еднокопитни животни следва да е приложимо от същата дата;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Държавите-членки гарантират, че от тяхната територия до територията на друга държава-членка се изпраща само сперма, която се придружава по време на транспортиране от надлежно попълнен здравен сертификат, отговарящ на образеца в приложението.
Член 2
Настоящото решение се прилага от 1 октомври 1995 г.
Член 3
Адресати на настоящото решение са държавите-членки.
Съставено в Брюксел на 24 юли 1995 година.